Els Reixos com a excusa | Lleida.com\nInici Blogs Blog de Amaia Rodrigo Arcay Els Reixos com a excusa\nEls Reixos com a excusa\ndissabte 14 de febrer 2015 - 20:45\nHa arribat el moment d'afrontar una de les preguntes més difícils per una mare: "Mama, alguns nens de la meva classe diuen que en realitat, els regals dels Reixos els compreu vosaltres. Que no existeixen». Glups. «I tu què creus, Emma?" "Jo crec que si no creuen que existeixen, és clar que no existiran". La lògica aplastant va posar fi a la conversa, que seguia innocentment el Teo, que en cap cas podia sospitar que algú tan real com el seu pare i la seva mare es fessin càrrec d'una màgia tan «reial» com la que havia viscut feia pocs dies.\nPerò el tema Reixos va continuar més enllà del Nadal. L'Emma va anar, juntament amb altres nens i nenes de la seva escola a recollir un dels reconeixements de l'ajuntament de Lleida per la seva participació al concurs de cartes telemàtiques als Reis Mags d'Orient. I nosaltres vam anar a bavejar una estona, que sempre és bo quan ets mare. A l'acte, nois i noies van llegir les cartes guanyadores, que tenien un clar denominador comú: l'ús d'aquell espai epistolar per demanar a tres éssers màgics ben generosos tot allò que és impossible aconseguir a les botigues per més diners que tinguin els patges encarregats de fer realitat els desitjos infantils. Demanaven pau, demanaven justícia social, comprensió, solidaritat, recursos per a famílies que no es podien permetre ni un sostre ni un plat a taula. Demanaven que ens dotessin de generositat i de capacitat per fer un món millor per a tothom. Fins i tot n'hi havia una que va fer ruboritzar les autoritats presents demanant que portessin molt carbó als polítics. Estaven molt bé aquelles cartes. Ens van fer sentir un gran orgull de participar en aquesta educació que va més enllà del consumisme nadalenc. Però tot resultava tan summament dolç i rebonic que em va fer qüestionar si no hauríem de fer un pas més. Tipus l'anunci de l'Ikea en què les criatures primer escriuen la carta als Reixos i després una altra als pares i mares.\nQuè fem demanant al Melcior, Gaspar i Baltasar pau al món, un sostre per a tothom, una societat sense racisme o fins i tot carbó per als polítics? Això hauria de formar part de la carta als pares i mares. La carta a gent de veritat. A nosaltres, a la ciutadania, com a responsables del funcionament de la societat. Perquè és molt fàcil aplaudir amb emoció i orgull la tendresa d'una nena de 9 anys demanant a uns éssers màgics que cap altra criatura mori en una guerra. O que cap altre infant hagi de patir gana un dia més. O que cap altre nadó emmalalteixi per no tenir aigua. Aplaudir aquestes redaccions i no fer cap més reflexió alimenta la idea que és precisament això, una carta als reis. Un impossible. Un desig llençat a l'univers. Una utopia. Una idea tendra d'uns infants que, pobrets, no saben com funciona el món. No. I nosaltres, tampoc. Potser la carta hauria de començar dient: "Estimats Reis Mags, podríeu portar d'una vegada per totes la consciència als nostres pares i mares que tot, absolutament tot el que anhelem per construir una societat justa està a les nostres mans? Moltes gràcies." Potser sentir la lectura d'una carta tan poc innocent no ens resultaria tan tendre. Però si volem que tot funcioni millor, potser que comencem a assumir que no ha de ser "una carta als Reixos", sinó un objectiu a assolir. I que no depèn d'un miracle, sinó de la nostra actitud i de les nostres actuacions. De la nostra responsabilitat. Com a persones que consumeixen, que treballen, que formen part d'una comunitat, que utilitzen els serveis públics, que paguen impostos, que eduquen, que protesten, que s'informen. I que voten. Tot l'auditori va aplaudir la petició de carbó per als polítics. Què tendra. Quina nena més atrevida. Doncs potser que el carbó ja els hi podem portar nosaltres mateixos, no? Enguany, a Lleida tindrem unes quantes oportunitats.\nSegur que l'Emma, l'any que ve, torna a preguntar si els Reixos som nosaltres. Tinc moltes ganes de respondre: "Sí, Emma, sí. I estem treballant per a fer realitat tot el que vau demanar."


Danys per pedra i vent a les vinyes d’un Penedès on comença a campar el míldiu | Cupatges\nRamon Francàs | 18/05/2020 a les 13:40h\nArxivat a: Actualitat, vinya, penedès\nLa predicció per dissabte passat del Servei Meteorològic de Catalunya per a la comarca de l’Alt Penedès, feta dos dies abans, apuntava que hi hauria una temperatura màxima de 20ºC i una mínima de 12ºC, que el matí estaria entre mig i molt ennuvolat i que per la tarda hi hauria “ruixat”. Ningú s’esperava que de cop i volta es fes fosc i caigués una sobtada i intensa tempesta primaveral la tarda de dissabte que va causar destacats danys a vinyes penedesenques. Un fort aiguat acompanyat de pedra i la força del vent van causar importants danys, encara que localitzats. Plovia sobre mullat en unes vinyes on ja començava a córrer el míldiu. A l’estació de La Granada, del Servei Meteorològic de Catalunya, es va arribar a acumular en ben poc temps fins a 45.4 mm de pluja, i el vent va bufar a una ratxa màxima de 33.1 km/h. El vent va trencar els tendres sarments de vinyes situades en punts com el Camp d’Aviació de Pacs del Penedès.\nDanys per fort vent al Camp d’Aviació de Pacs del Penedès. Foto: Rai Mascaró\nLa tempesta va ser selectiva i va afectar de manera desigual. A Vilafranca del Penedès es recollien uns 25 mm. d’aigua; uns 40 a Santa Fe del Penedès i fins a 60 a Les Cabanyes. El rècord, amb un pluviòmetre homologat, es va registrar al nucli de La Garrofa (Avinyonet del Penedès), amb 64 litres. En d’altres indrets, però, com a la carretera de Sant Martí pujant a la Rovira Roja només es van recollir 6 mm.\nEncara és d’hora per a fer una valoració precisa de les afectacions, segons la cap de la sectorial de la vinya i el vi el sindicat agrari Joves Agricultors i Ramaders de Catalunya (JARC). Tampoc la DO Penedès disposava encara de dades a primera hora d’aquest dilluns. No les tindrà fins d’aquí a “dos o tres dies”. El seu director, Francesc Olivella, manifesta que les zones més afectades es circumscriuen a la zona de El Pla del Penedès, Puigdàlber, La Granada, Les Cabanyes, Pacs del Penedès i Castellví de la Marca. Qui sí aporta dades concretes és Joan Pascual, de l’agrupació Associació de Viticultors del Penedès i vocal del Consell Regulador del Cava. Segons Pascual, hi ha hagut afectacions d’entre un 30 a un 50% a zones com La Bleda, La Múnia o a Els Pujols (entre La Granada i Les Cabanyes).\nDanys per pedra a la zona d'Els Pujols, entre Les Cabanyes i la Granada. Foto: Rai Mascaró\nAquest dilluns pel matí Joan de Déu Reyes Aybar, del Servei Vegetal del Departament d’Agricultura de la Generalitat a Vilafranca, explicava mentre recorria vinyes de diferents poblacions de l’Alt Penedès que, tot i les afectacions, la situació “no sembla catastròfica”. Diu recordar “pitjors” pedregades que la de la tarda de dissabte. No tindrà dades concretes fins d’aquí a uns dies. En alguns punts la tempesta de dissabte només va deixar calamarsada. Això sí, Joan de Déu Reyes confirma que “la pluja va ser torrencial” i carrers es van convertir en rieres a punts com La Bleda.\nEl que més preocupa ara és la previsible gran afectació per míldiu, una malaltia fúngica que ataca les fulles, a la tija i als raïms. Joan de Déu Reyes diu que “després d’un hivern relativament càlid i humit, de recollir-se fins a 150 litres a l’abril i de les repetides pluges de maig, podríem estar en un 2018 segona part”. No amaga que la situació ja es veia a venir abans de la tempesta de dissabte, ja que ja s’havien detectat taques per la infecció pel fong generalitzades “al llarg i ample” de tota la comarca de l’Alt Penedès.\nPerdre-ho tot en 5 minuts\nLes imatges de vinyes trinxades per la pedra a La Bleda (Sant Martí Sarroca) o a Els Pujols (La Granada) parlen d’algunes severes afectacions. El viticultor de Sant Martí Sarroca Ton Nadal afirmava indignat a les xarxes socials que “sembla ser que ja tenim la solució per la verema 2020: tot un any treballant perquè en 5 minuts o menys se’n vagi tot a prendre pel cul”. D’altres vitivinicultors, com ara Ignasi Seguí de Vinyes Singulars, també van penjar vídeos mostrant la intensitat de la pluja i la pedra. A Les Parellades de El Pla del Penedès, però, si bé va caure molta aigua aquesta va venir acompanyada de pedra petita. Vitivinicultors com Toni Carbó, del celler La Salada, no tenen dubtes que aquestes noves pluges de dissabte passat activaran encara més el míldiu.\nSembla ser que ja tenim la solucio per la verema 2020 tot un any treballant per què en 5min O menys se'n vagi tot a pendre pel cul! pic.twitter.com/vRVEZ0gKNA\n— ton nadal (@tonnadal89) May 16, 2020\nTot just després de la tempesta Ton Rimbau, propietari del celler i vinyes de Porcellànic de Vilobí del Penedès, explicava a les xarxes que “ara és quan s'agraeix tenir cobertura vegetal, ja que de seguida podem entrar a les vinyes a tractar les ferides de la calamarsa amb romaní, farigola i sèrum de llet”.\nVinya malmesa per la pedregada. Fotos: Ton Rimbau\nEl projecte bagenc de recuperació de vinya autòctona avança amb nous ceps que pràcticament ja no es troben\nRecuperaran varietats antigues de vinya en un camp experimental aprop de Manresa


5 mentides sobre la calefacció que encara creus què són veritat\nSegur que has sentit a parlar sobre mites i mentides sobre la calefacció i el seu ús. Existeixen diverses llegendes urbanes que expliquen com utilitzar, estalviar o, fins i tot, com es poden trobar mètodes alternatius a la calefacció. Però, més enllà de tots aquests rumors, des de GRAUST et volen explicar les grans 5 mentides sobre la calefacció que, a dia d’avui, encara circulen.\nEncendre i apagar la calefacció gasta més? Cal mantenir la temperatura constantment? Tancar un radiador influeix en el consum? Aquestes són algunes de les preguntes que ens solem fer per saber com gestionar la calefacció de casa nostra.\nPer aclarir aquests mites i saber diferenciar les veritats de les mentides, a continuació et llistem les 5 mentides sobre la calefacció que cal desmentir.\nApagar la calefacció a estones surt car\nAquesta és una de les mentides més extenses a la nostra societat. Es diu que apagar la calefacció fa que es consumeixi més energia i que, mantenir-la encesa a una temperatura constant, no ho fa. Encara que quan s’encén es té un punt de despesa superior, pel fet d’engegar el sistema calefactor, a la llarga, l’estalvi es nota. Ja que no és el mateix escalfar una zona que ja s’ha mantingut en una mateixa temperatura que fer-ho quan hi fa força més fred.\nLa calor no s’escapa per les finestres\nHi ha qui creu que la calor es perd per les finestres és insignificant i això és un error. En realitat, un 25% de l’energia que es produeix a les llars és per apaivagar el que s’escapa per les finestres. Per aquest motiu, es recomana recobrir els tancaments i posar el doble vidre per reduir les pèrdues.\nLes calderes de condensació necessiten radiar a través de radiadors grans\nUna altra de les mentides sobre la calefacció és aquesta afirmació. Els radiadors, siguin de la mida que siguin, són compatibles per a qualsevol mena de caldera. L'única cosa que cal tenir en compte és que com més grans siguin, més escalfaran. I, per tant, més es podrà estalviar.\nNo hi ha cap sistema de calefacció que funcioni amb panells solars\nEls panells solars tèrmics tenen un dipòsit on s’acumula la calor. I és just allà on es pot emmagatzemar el sistema de calefacció per a la teva llar. Per tant, sí, amb un sistema energètic que funciona a través de panells solars es pot tenir calefacció.\nLa calor blau és millor\nPer últim, una altra de les mentides sobre la calefacció fa referència a la llum blava. La publicitat ha fet que aquesta creença s’instal·lés a les nostres ments. En alguns anuncis s’ha comunicat que la calor blava és la millor manera que hi ha d’escalfar. Però en realitat aquest sistema és molt semblant al dels sistemes clàssics com els radiadors elèctrics d’oli. La diferència amb aquests altres radiadors és el que hi ha al seu interior que, amb l’energia blava, hi ha un altre tipus de fluid.\nAquests són els 5 mites i mentides sobre la calefacció. Ara que ja els coneixes, ja pots utilitzar la calefacció de casa teva amb consciència. Si vols obtenir més informació, contacta’ns.\nCaracterístiques de les calderes a gasoil de baixes...


Comencen els treballs per habilitar una àrea d’emergència a Esclanyà – Begur\nComencen els treballs per habilitar una àrea d’emergència a Esclanyà\nMitjançant una consulta popular, els veïns i les veïnes van escollir majoritàriament la instal·lació d’una àrea d’emergència d’aportació de residus al terme municipal\nRecentment, l’Ajuntament ha començat les obres d’adequació d’una àrea d’emergència al terme municipal d’Esclanyà. El passat mes de gener, el consistori va impulsar un procés participatiu per consultar als esclanyencs i les esclanyenques si volien que s’habilités al poble una àrea d’emergència per a fer les aportacions de residus. Els veïns i les veïnes, de forma majoritària, van votar a favor de la nova instal·lació. Un cop tancat el procés, els serveis tècnics municipals van estudiar la proposta i van suggerir la ubicació més idònia.\nQuè són les àrees d’emergència?\nEl model de recollida de residus vigent a Begur i a Esclanyà és el del porta a porta. Les àrees d’emergència, doncs, estan pensades per fer-ne un ús extraordinari o excepcional i el seu accés és restringit i controlat. Per accedir-hi, s’ha d’utilitzar una targeta d’identificació.\nLes àrees d’emergència es construeixen sobre base de formigó pintades amb òxid de ferro i tancament en fusta. Les portes són de fusta, totalment integrades amb la resta del tancament. Totes les àrees compten amb una càmera amb focus d’il·luminació nocturn i els diferents contenidors habilitats disposen de les següents fraccions i volums: rebuig (1.100 litres), envasos (1.100 litres), paper (1.100 litres), vidre (360 litres), FORM (240 litres) i restes vegetals (11.000 litres).


El PP guanya les eleccions a Badalona amb onze regidors, Badalona Valenta queda en segon lloc amb set i el PSC n'obté sis\nLes eleccions municipals de Badalona han revalidat la victòria del PP, encapçalat per Xavier García-Albiol, amb onze regidors. Dolors Sabater, amb Badalona Valenta, la coalició entre Guanyem i ERC, ha quedat en segona posició amb set representants a l’ajuntament, el PSC d’Álex Pastor, l’actual batlle, ha obtingut sis regidors. Badalona en Comú es manté al consistori amb dos representants i JxCat n’obté un.\nEl resultat podria facilitar la investidura de García-Albiol si Guanyem Badalona-ERC i el PSC no assoleixen cap pacte de govern amb els comuns o JxCat. Albiol ha reclamat el govern de la ciutat, Pastor ha demanat els vots a Sabater si no vol que mani el PP i l’ex-batllessa ha fet el mateix amb Pastor.\nEl 2015, Pastor va donar suport a Sabater per a fer fora García-Albiol del govern municipal, però l’any passat va acceptar els vots del PP per a esdevenir batlle després d’una moció de censura.


Mercats i eixos comercials, una relació particular | Infomercats\nMercats i eixos comercials, una relació particular\n26 de març de 2013 1 d'octubre de 2013 Redacció Mercats de Barcelona Infomercats 42 Leave a comment\nLes promocions conjuntes, els enllumenats de Nadal o la cavalcada de Reis són algunes de les activitats que sovintegen en els barris que disposen d’una associació entre eix comercial i mercat municipal. Sens dubte, la col·laboració público-privada esdevé crucial per tirar endavant la promoció i dinamització del seu teixit social i fer front comú a l’actual situació econòmica. Quan els mercats formen aliança amb els eixos comercials en què conviuen tots dos obtenen un benefici. Segons els comerciants, les seves experiències posen de manifest que aquesta unió necessària és efectiva sempre que es mantingui la personalitat de cada part i si construeixen una relació que s’adapta a les necessitats i particularitats de tots dos. Cas per cas. No hi ha fórmules úniques.\nA finals dels 90, a Barcelona es va començar a consolidar un nou concepte comercial que es basava en noves formes d’estructures col·lectives i que es va anomenar eix comercial. Amb el temps, els eixos s’han vist reforçats per un dels elements més característics de Barcelona: els mercats municipals. Actualment, Barcelona compta amb l’existència de dinou eixos, setze dels quals estan associats i aixoplugats per la Fundació Barcelona Comerç,\nL’objectiu d’aquesta associació entre eixos comercials i mercats és, principalment, promocionar, dinamitzar i cohesionar el barri vertebrant-lo tant a nivell econòmic com també social. El director de Comerç i Consum de l’Ajuntament de Barcelona, Jordi Bailach, afirma que “els eixos són els que realment generen dinamisme econòmic i social. Associar-se amb entitats socials, culturals o veïnals aporta més riquesa als mercats i als eixos comercials perquè el comerç forma part de la vida de la ciutat, Aquesta és la clau del model barceloní”. Així doncs, aquesta col·laboració s’erigeix com a peça clau del comerç a la ciutat.\nCada barri és un món i, per això, d’associacions n’hi ha de tota mena. Per Vicenç Gasca, president de la Fundació Barcelona Comerç, “el més important és que cada mercat i cada eix es trobi a gust amb la fórmula d’integració”. Anem, pam a pam, a conèixer les claus, els possibles obstacles i els beneficis d’una bona associació.\nObjectius clars i forta implicació\nEl cas del Cor d’Horta i Mercat és un dels més significatius gràcies als seus 13 anys d’història. El binomi mercat municipal i eix comercial ha aconseguit fluir i conformar-se com a entitat única i ànima pròpia del barri. Tant el president de la junta de venedors, Vicenç Bailon, com Manuel Arias, president de l’Eix Comercial, coincideixen a dir que els inicis van ser molt durs , però que caminar de la mà, a poc a poc i amb un mateix objectiu, ha valgut la pena: “ Ens retroalimenten, l’ajuda és mútua i la paraula clau és sumar. Estem molt contents amb el resultat i il·lusionats amb el que vindrà”, comenta Bailon. Actualment, el Cor d’Horta té un creixement constant de promocions, activitats, serveis i formació per als associats, i tot això “gràcies al treball conjunt de la junta directiva, formada per comerciants de caràcter voluntari, i a la dinamitzadora comercial, que té un paper clau”, comenta Joan Manel Guillen, secretari de la federació. Segons Arias, aquesta cooperació tan efectiva és “desgraciadament, una rara avis”, però assegura que aquest “és el futur del comerç de la ciutat”.\nEl cas de Sant Antoni Comerç té matisos diferents, la seva unió va sorgir de manera natural des del principi. Malgrat tots aquests anys de trajectòria comuna, segons afirma la Maria Masclans, presidenta de la junta de venedors del mercat, és des de fa uns anys que aquesta unió s’ha fet més estreta: “La situació econòmica ens ha fet estrènyer més els llaços. Si estem junts, podem fer moltes més promocions o activitats que no pas aïllant-nos els uns dels altres. Ara és el moment àlgid de la proximitat i l’associacionisme. ”. Les promocions conjuntes, l’enllumenat, les curses o bé la cavalcada de Reis per Nadal són algunes de les opcions per aconseguir que molta més gent visiti o passegi pels carrers del barri: “Aquesta feina aporta més afluència de gent, per tant, més benefici per a tots i totes”, conclou Masclans.\nAl barri de Sant Gervasi hi ha una altra associació, Barnavasi. Cristobal Núñez, vicepresident de la junta de venedors del mercat, explica que “la relació entre eix i mercat sempre hi ha estat present, on no arriba l’un hi arriba l’altre”. Assegura que una de les peces clau ha estat i continua sent Salvador Albuixech, president de l’eix comercial: “És una persona molt treballadora i amb molta implicació ”. Albuixech explica el secret d’una bona associació: “El més important és tenir molt clara la idea del que es vol aconseguir i on es vol arribar tenint en compte el pressupost amb el qual es compta. Això comporta sinergies molt positives”.\nObjectius clars i implicació també són les premisses que guien el treball a Sarrià Eix Comercial. Segons Arturo Àngel, president de la junta de venedors del mercat: “És important estar dins la junta de l’eix per saber què, com i quan es fan les activitats. La comunicació és essencial”. També remarca que “no s’ha de pensar en l’associació des de la perspectiva econòmica dels beneficis que pot aportar, sinó com a inversió a llarg termini, tant pel comerç com pel barri”.\nComunicació i complicitat\nUnir el mercat municipal i l’eix comercial sota una mateixa entitat no és una tasca fàcil. La qüestió econòmica, la feina del dia a dia, la conformació del barri o el tipus de gent que hi viu poden ser condicionants a l’hora d’aconseguir l’eficàcia. Tanmateix, la comunicació esdevé bàsica per tal d’apaivagar les necessitats tant dels uns com dels altres.\nAl Barri de Sants hi brilla el conegut Carrer de Sants, gràcies a un eix que ha treballat amb molta fermesa durant molt de temps per tal de fer-se un nom conegut arreu. El Mercat de Sants hi està associat, però Josep Marticella, president de Sants Establiments Units i l’Associació de Comerciants del Carrer de Sants, troba a faltar la seva participació: “La nostra assignatura pendent és aconseguir més col·laboració del mercat” Per la seva banda, l’Eleuterio Galinsoga, president de la junta de venedors del mercat, des de l’obrador de la seva parada explica que a causa de la remodelació del mercat i de la qüestió econòmica no hi poden participar més activament.\nFa un any i mig que es va constituir la nova Associació de Comerciants Eix Fort Pienc, la primera associació comercial del barri que aglutinava tant el mercat com l’associació Nou Centre Nou i d’altres petites botigues del barri. Als inicis va ser presidida per Celestino Martínez, també president del Mercat Municipal de Fort Pienc, que va emprendre aquest nou projecte amb molta il·lusió: “Pensàvem que era una bona manera de fer barri, de visibilitzar-lo i anar tots a una. Defensem aquest model, però, ara per ara, aquesta associació, unida a les característiques d’un barri tan gran com el nostre i al context de crisi econòmica, no ens ajuda, més aviat ens perjudica. No ens aporta gent al mercat, la dispersa”. Hi creia i hi continua creient: “Necessitem més comunicació per trobar solucions entre tots, i en això estem”, conclou Martínez.\nQuan la comunicació no aconsegueix fluir, l’eix comercial i el mercat municipal decideixen desfer el camí fet i continuar treballant de manera unilateral. El cas de Creu Coberta és un dels més notoris en aquest sentit. L’Associació de Comerciants de Creu Coberta, l’eix comercial, va néixer a finals dels 60 amb “un ideari integrador i amb una clara voluntat d’unir tot el comerç del barri”, segons Lluís Llanas, president de l’associació. El Mercat d’Hostafrancs va decidir formar-ne part, però l’experiència va durar poc, ara són trenta-cinc parades les associades a títol individual. Lluís Llanas, president de l’associació, afirma: “Per nosaltres, tenir un mercat a dins l’eix és un autèntic luxe., però no sabem per què s’ha trencat aquesta relació. El problema és que es diu que hi ha certa por a l’absorció, però nosaltres estem molt lluny d’això”.\nL’associació proporcionava difusió del mercat i de les seves parades a través dels mitjans locals del barri, targetes de fidelització com també la Q de Qualitat per als establiments, però hi havia altres activitats que, segons assegura Jordi Capdevila, president de la junta de venedors del Mercat d’Hostafrancs, perjudicaven el mercat, com ara “l’excessiva quota de participació” o les fires al carrer: “No és un tema de compensació. Hi havia una contínua manca de comunicació, i sense això no es poden aconseguir acords que afavoreixin les dues parts”. Per la seva banda, Joan Estapé, president de la Federació de Gremis Detallistes de Productes Alimentaris i Associacions de Concessionaris de Mercats de Catalunya (FEGRAM) i paradista del mercat considera que “falta complicitat i sensibilitat de l’eix envers el mercat”. Malgrat aquesta aparent situació de manca de comunicació, ambdues parts es mostren obertes: “Possiblement ho arreglarem, creiem que és molt important anar junts”, conclou Estapé.\nPosant punt final\nAixí doncs, aquesta radiografia de la situació de les associacions entre eixos comercials i mercats desprèn que el caràcter del barri, el teixit social, el treball horitzontal, la comunicació i la interrelació entre entitats són elements indispensables per aconseguir un treball eficaç i beneficiós per al barri en tots els seus nivells, des de l’econòmic fins al social. I sobretot, la consciència de la importància del treball del dia a dia, del picar pedra per aconseguir casar totes les necessitats, tant d’uns com d’altres. Si se superen aquests obstacles, l’associació assolirà el seu objectiu i recollirà els seus fruits.\nAssociació de Comerciants de Creu Coberta, Barnavasi, Carrer de Sants, Cor d'Horta i Mercat, eix comercial, Fegram, Fundació Barcelona Comerç, mercat, Mercat Fort Pienc, Mercat Hostafrancs, Sant Antoni Comerç, Sarrià Eix Comercial\n“Sempre sumar, mai dividir”\nComplim els nostres compromisos


Molta roba i poc sabó -\nPortada > Traducciones de la literatura catalana > > Molta roba i poc sabó\nEl Liceo era ple de gom a gom. Abans d’entrar-hi ja veiérem com una gran multitud s’aglomerava davant la porta principal i maldava per veure-ho tot sense entrebancs de cap mena. Els uns, la majoria suposo que estudiants, cercaven entrades per al quart i cinquè pis, i els altres, mainada i floristes, s’estrenyien embadalits per les berlines i els cotxes de punt que s’aturaven. Tots plegats arribaren a embussar l’entrada del carrer de Sant Pau, i l’autoritat, que duia damunt la testa un capell amb el plomall blanc, amb prou feines si podia contenir tot aquell atapeïment. El papà anava tan elegant que enamorava. Per un instant, vaig somiar que jo era la seva parella i que ell m’acomboiava per tal de protegir-me d’algun perill estrany. Vaig somiar tancant els ulls, és clar, i ho vaig arribar a imaginar de debò. El papà duia un frac impecable, pechera blanca, emmidonada com una cuirassa, coll alt de gairebé quatre dits i una gran corbata negra de seda que feia llaç. I la mamà, deliciosa, com ja t’he dit d’altres vegades; amb el vestit morat i els baixos de mussolina negra i amb la cabellera de color castany de reflexos d’aram... Era tot tan majestàtic, tan de palau, que no me’n sabia avenir. Les llotges resplendien pels joiells de les dames, i els colors dels seus vestits semblaven fer pampallugues quan movien els ventalls. Els cavallers, encartronats —alguns, t’he de confessar que em semblaren galls dindis—, es movien amb galanteria al voltant de les senyores.\nS’apagaren els llums i, tret del xiu-xiu de les llotges, el teatre prengué el to de silenci i de respecte que l’obra imposava. De tant en tant pujava fins a nosaltres —érem al primer pis— una flaire perfumada que ens ennuegava les gorges. I quin goig no sentia a participar, jo també, d’aquell doll d’alegria, de riquesa i de luxe!\nDe sobte —érem al mig del segon acte— se sentí un tret, com si hagués estat de pistola. Algú xisclà i la platea s’anà omplint d’un núvol de fum de color blavós i molt dens que començà a pujar cap als pisos superiors.\nTinc els records molt confusos i barrejats, però em sembla recordar que la mamà intentava agafar-me i deia no sé què d’una segona explosió i, després, que em perdia entre la gent que corria cap a les portelles de sortida on la multitud s’acumulava. Les otomanes dels salons de descans començaren d’omplir-se amb ferits que gemegaven —després he sabut que alguns d’ells eren agonitzants— i recordo haver acabat als braços d’en Francisco Ventura, el nebot de la vídua Climent, que m’explicà que l’explosió havia estat cosa dels anarquistes.\n, Molta roba i poc sabó. ROIG, Montserrat. Molta roba i poc sabó. Barcelona: Edicions 62, 1978, p. 31 – 34.


The Way, el pelegrinatge com a camí espiritual | CINEMÚSICA\nPosted on 8 d'Abril de 2020 by bptbloc\tDeixa un comentari\nRecordeu l’eina de recomanació de pel·lícules que anomenàvem Cinema i +? Doncs aquesta setmana ens ha semblat idoni repescar-ne un que ja havíem compartit amb vosaltres en alguna altra ocasió: el Cinema i + espiritualitat. Aquest recull inclou històries que miren ben endins. Algunes són de superació, d’altres busquen respostes a les grans preguntes de sempre. Hi trobareu moltes propostes diferents i, també, les clàssiques de la Setmana Santa. Totes elles molt recomanables per fer un viatge introspectiu en uns dies en que el confinament ens ofereix l’excusa perfecta per fer-ho.\nLa proposta d’avui és “The Way”. La història que ens explica és la d’un reputat oftalmòleg vidu que s’acaba d’assabentar de la mort del seu fill, amb qui no tenia bona relació. Quan descobreix que abans de morir estava intentant començar el Camí de Sant Jaume decideix embarcar-se en l’aventura i acabar-lo per retre-li homenatge. Tot i que comença l’aventura en solitari acabarà coneixent a altres persones que l’acompanyaran en aquest camí. Un camí que no només és un pelegrinatge sinó que també és una mirada interior per reconciliar-se amb un mateix.\nCliqueu a la imatge per anar directament a la pel·lícula i veure-la través de la plataforma EBiblioCat\nTítol original: The Way\nDirecció: Emilio Estévez\nRepartiment: Martin Sheen, Deborah Kara Unger, James Nesbitt, Yorick Van Wageningen\nCuideu-vos molt i gaudiu del cinema des de casa!\nTags: Cinema i +, Cinema i espiritualitat, Dia de l'espectador a casa, Pel·lícules recomanades, Recomanació de pel·lícules. Bookmark the permalink.\nPrevious post ← Jordi Savall a casa i des de casa\nNext post Demidenko interpreta Chopin →


Java Web Start - Viquipèdia, l'enciclopèdia lliure\nJava Web Start (també anomenada JavaWS o javaws) és la implementació de referència de l'especificació JNLP (Java Networking Launching Protocol) i està desenvolupada per Sun Microsystems, i permet arrencar aplicacions Java que estan en un servidor web d'aplicacions comprovant prèviament si el client té la versió actualitzada d'aquesta aplicació. Si no és així, descarregarà l'última versió i s'executarà en local. L'arrencada d'aquestes aplicacions pot ser efectuat mitjançant enllaços en una pàgina web o bé a través d'enllaços a l'escriptori client. Mitjançant aquesta tecnologia assegura que una aplicació és distribuïda sempre en la seva última versió. Els fitxers que contenen la informació sobre on es troba l'aplicació, versió, etc. tenen l'extensió JNLP.\nUn exemple d'aquesta tecnologia és la d'un servidor web on hi ha una pàgina web HTML amb enllaços a aplicacions Java. Cada un d'aquests enllaços apuntarà a fitxers. JNLP que indicaran la ruta de l'aplicació en aquest o un altre servidor. En aquest moment arrencarà Java Web Start i comprovarà la seguretat i si l'usuari té l'última versió instal·lada ja en el seu equip, si no és així, la descàrrega i l'executa.\nActualment Java Web Start ve inclòs en el JRE (Java Runtime Environment).\nJava Web Start al web de Sun Microsystems\nObtingut de «https://ca.wikipedia.org/w/index.php?title=Java_Web_Start&oldid=28994616»


Aigües Colomenques incorpora un cotxe elèctric a la seva flota - Tribuna Selvatana - Diari comarcal de La Selva - Actualitat, notícies, opinió...\nFotografia: El nou vehicle d´Aigües Colomenques. / David Rueda-Ajuntament\nAigües Colomenques incorpora un cotxe elèctric a la seva flota\nPer altra banda, l'Ajuntament de Santa Coloma ha tret a licitació la compra d'un cotxe elèctric que ha de servir per la brigada municipal.\nAigües Colomenques (AICO), l'empresa responsable del servei municipal d'aigües del terme municipal de Santa Coloma de Farners, ha incorporat a la seva flota de vehicles un cotxe elèctric. El vehicle, que ja està en funcionament, té el punt de càrrega dins la mateixa seu d'AICO. Un dels avantatges del turisme és que no contamina i és curós amb el medi ambient.\nPer altra banda, l'Ajuntament de Santa Coloma de Farners ha tret a licitació la compra d'un cotxe elèctric que ha de servir per la brigada municipal.


CAMPIONAT TERRITORIAL BENAJMÍ, ALEVÍ I INFANTIL "A" - Club Patinatge Artístic Olot\nCAMPIONAT TERRITORIAL BENAJMÍ, ALEVÍ I INFANTIL "A"\nEl passat 22-23 de juny es va celebrar a la ciutat de Vidreres el campionat territorial de les categories benjamí, aleví i infantil (A) que designen les places de classificació per participar als campionats de Catalunya, Campionat Federació o Copa Girona.\nEl CPA Olot va participar amb 10 patinadors/es en aquest campionat, acompanyats pels entrenadors Ricard Planiol i Olga Martí.\nEn categoria benjamí magnífica 2a plaça de l'Ona Burch, i 6a plaça per Laia Vila, ambdues participaran al Campionat de Catalunya.\nEn categoria aleví, 7è lloc per Carla Pérez que participarà al Campionat Federació i 15è lloc per Laia Escofet, classificada per la Copa Girona.\nEn categoria infantil masculí, indiscutible 1r lloc per Jan Seoane i 3r lloc per Jan Miquel, tots dos participaran al català.\nEn categoria infantil femení, destacat 2n lloc per Nora Planiol, que obté plaça pel Campionat de Catalunya, 11è lloc per Sara Vayreda, que podrà participar al Campionat Federació, 17a plaça per Mireia Wijnands i 24a per Clara Ferrés que participaran a la Copa Girona.\nEnhorabona per les vostres classificacions i pels quatre pòdiums que es va emportar el CPA Olot!!!!


Visites Guiades – Cambrils Turisme\nVISITES GUIADES TEATRALITZADES GRATUITES\nEN TEMPORADA (consultar)\nVisita guiada teatralitzada al NUCLI ANTIC\nViurem les particularitats rurals de la vila de Cambrils a partir de les històries que s’amaguen dins la seva muralla. Un cambrilenc de fa molts segles ens explica aquelles curiositats que van marcar la vila i també ens mostrarà algunes de les sensacions i olors que caracteritzen la zona més antiga de Cambrils. Recorre els carrers originals de Cambrils i coneix la seva història d’una manera amena i entretinguda: descobriràs als seus personatges més importants (Gimbernat) o bé aquells episodis de fam i Guerra (Setge). No t’ho perdis, l’essència de Cambrils al teu abast.\nVisita guiada teatralitzada al PORT\nDescobreix els secrets que amaga el port de Cambrils a través dels consells de Pere Bassedas, antic torrer de la platja de Cambrils. Un recorregut que rememorarà episodis passats on pirates, mariners i teixidores eren els protagonistes d’aquell indret avui en dia tant concorregut per tothom.Viatja des de l’època dels pirates i mariners fins a l’arribada del món modern a través d’aquest recorregut teatralitzat per diferents zones del port de Cambrils. Un recorregut dissenyat per al públic familiar que t’ajuda a descobrir i participar de la vida marinera típica de la Mediterrània.\nCorreu electrònic: tur@cambrils.org\nTelèfon: (+34) 977 792 307


L'Informatiu - ERC celebra que es consolida com a segona força a Santa Perpètua\nERC celebra que es consolida com a segona força a Santa Perpètua\nEsquerra Republicana s’ha consolidat a les passades eleccions al Parlament com a segona força més votada a Santa Perpètua. La portaveu del grup municipal republicà, Montse Vinyallonga, ha agraït, en un comunicat “als 1810 ciutadans i ciutadanes que han dipositat la seva confiança amb nosaltres per liderar el proper Govern de la Generalitat de Catalunya, un govern que governarà per tothom”.\nLa Generalitat de Catalunya "tindrà després de dècades un President Republicà, que treballarà des d’una vessant d’esquerres per tots els catalans i catalanes", segons expressa ERC que afegeix que el focus principal del nou Govern serà la recuperació econòmica, la salut l’educació i la igualtat i posarà com a destí la independència. “Des del nostre grup municipal volem també celebrar que aquestes eleccions mostren com l’independentisme guanya terreny a Catalunya no només amb escons sinó també amb vots. Es tracta una tendència que també es manifesta a Santa Perpètua on l’independentisme segueix creixent eleccions darrera eleccions representant en aquestes últimes un 35% de tots els votants” explica Montse Vinyallonga.\nLa formació ha felicitat al PSC pels seus resultats però també mira "amb recel el creixement de l’ultradreta de VOX" el qual s’ha posicionat com a tercera força al municipi. ERC manifesta que cal que s’uneixin forces per "frenar el populisme extrem, també rebaixant alguns discursos que es fan des d’altres partits en espais municipals".\nLa formació també assegura que En Comú Podem segueix perdent representació al nostre municipi en les eleccions que no són municipals i que ha estat la cinquena força en les darreres eleccions al Parlament per darrera de Vox o Junts per Catalunya. “Santa Perpètua en Comú ha de canviar d’actitud. No són una alternativa política i la seva crítica frontal al Govern de la Generalitat així com la seva actitud victimista i immobilista acaba perjudicant el nostre municipi” segons ha expressat Montse Vinyallonga. ERC també insta a l’alcaldessa Isabel Garcia a parlar amb la seva formació, la qual a dia d’avui s’ha desmarcat a formar part del Govern per la presència de JxCat i recorda que ECP, anteriorment ICV, va formar govern amb CIU durant dues legislatures al nostre municipi.\nFoto: Acte de campanya d'ERC a Santa Perpètua amb la portaveu municipal Montse Vinyallonga a l'esquerra / L'Informatiu


Golf La Roca, seu de la primera prèvia de l’Olagolf Masters 2017 – Golf La Roca Barcelona\nGolf La Roca, seu de la primera prèvia de l’Olagolf Masters 2017\nGOLF LA ROCA from OLAGOLF on Vimeo.\nEl Club de Golf La Roca, a Barcelona, va acollir la primera prova de la fase prèvia de la segona edició de l’Olagolf Masters.\nLa competició esportiva que pretén consolidar-se com una de les grans cites del golf amateur d’elit del territori. Els vencedors de la Final que es disputa el mes de juliol a Golf Altorreal, a Múrcia, gaudeixen d’una setmana de somni a Las Vegas jugant als millors camps de la zona.\nL’Olagolf Masters és un torneig imprescindible per a tots els handicaps baixos que volen competir amb els millors golfistes amateurs del panorama nacional. La primera de les 3 prèvies previstes en el campionat se celebrarà a Golf La Roca (Barcelona) el proper 30 d’abril, la segona a Golf Valdeluz (Guadalajara) el dia 11 de juny i la tercera a Golf Altorreal (Múrcia), el dia 24 de juny. Cadascuna de les tres prèvies programades obrirà la porta de l’Olagolf Màsters a 20 jugadors. La Final, que reunirà 64 jugadors, tindrà lloc a Golf Altorreal, els dies 8 i 9 de juliol.\nSobre la Final, el responsable de l’Olagolf Masters, Mauricio Marín explica que\n“es tracta d’una proposta esportiva tan transgressora com emocionant que espera amb entusiasme als jugadors que arribin a la Gran Final. El dinamisme i la intensitat seran protagonistes en aquest cap de setmana de golf en estat pur”.\nLa competició està oberta a tots aquells jugadors majors de 18 anys amb llicència en vigor expedida per la RFEG amb handicap limitat a 18,4. La modalitat de les prèvies serà Medal Play a 18 forats i els 10 primers classificats Scratch i els 10 primers Handicap de cada prèvia tindran accés directe a la gran final de Múrcia. Els classificats de les diferents prèvies de l’Olagolf Masters formaran dues categories de 32 jugadors que quedaran delimitades pel Handicap Exacte del jugador número 32 (50% de la participació).\nLa Final s’iniciarà amb una ronda de 9 forats Medal Play en la qual els 16 millors de cada categoria es classificaran per a un quadre Match Play des de vuitens de final. La resta es desviarà cap al torneig paral·lel Medal Play. Les dues competicions es disputaran en diverses rondes de 9 forats, que els jugadors hauran d’anar superant fins a aconseguir la victòria final.\nMauricio Marín, afegeix que\n“amb la intenció que tots els jugadors facin efectiva la seva participació fins al final, aquells que quedin eliminats en les diferents fases del torneig s’aniran desviant cap a competicions paral·leles que ofereixen espectaculars premis al final del camí, tots competiran fins al final, mantenint el nivell d’intensitat ben alt fins l’últim segon“.\nEl guanyador del quadre Match Play de cada categoria gaudirà d’un viatge d’una setmana a Las Vegas de la mà de Golf EEUU. Allà jugaran en tres dels camps més prestigiosos de Nevada, visitaran la ciutat de Las Vegas i participaran en una excursió en helicòpter pel Gran Canyon del Colorado.\nPer la seva banda, els guanyadors del torneig Medal Play (de cada categoria) rebran una esponsorització de roba Adidas per a tot un any. El torneig comptarà a més amb un welcome pack exclusiu amb el polo Adidas oficial de l’Olagolf Masters.\nOrganitzat amb l’experiència de l’empresa especialitzada Olagolf, el campionat es perfila com la trobada anual més important de l’any per a l’elit del golf amateur.\nllribas2017-08-04T10:05:09+00:00abril 30th, 2017|Golf La Roca, Notícies|


Què són els greixos hidrogenats o greixos trans? - Bio Eco Actual\nHome Nutrició & Consells Què són els greixos hidrogenats o greixos trans?\nEn una dieta equilibrada els greixos aporten entre un 25 i 30% de les calories diàries. Exerceixen importants funcions corporals, com formar part de les membranes cel·lulars, vehicular vitamines o protegir òrgans. Però no tots els tipus de greixos són iguals.\nSegons la seva composició química es divideixen en:\nGreixos Insaturats: Romanen líquids a temperatura ambient. La majoria són d’origen vegetal. Exerceixen funcions orgàniques imprescindibles per a l’organisme.\nGreixos Saturats: Es reconeixen perquè són sòlids a temperatura ambient. La majoria són d’origen animal com mantega, llard, nata, i en formatges o rovell d’ou. Però també n’hi ha vegetals com el greix de palma.\nEls greixos dels aliments processats\nTot i que els olis vegetals són els més saludables per al nostre organisme, solen tenir poca estabilitat, justament per ser insaturats. És a dir, que tendeixen a fer-se malbé amb facilitat, a causa de la llum, la calor o l’oxigenació. Això és un problema per a la indústria dels aliments manufacturats, que busca productes que durin molt de temps. Per a això, introdueix artificialment molècules d’hidrogen i així aconsegueix una consistència més sòlida i una major perdurabilitat.\nSón els preferits dels fabricants de menjar industrial, per la seva textura, estabilitat i cost competitiu. Trobem greixos hidrogenats o greixos trans en multitud de productes. A més molts es fan a partir d’olis de soja i de blat de moro de cultiu transgènic. S’utilitzen amb freqüència en:\nPastisseria industrial, galetes, biscotes\nAperitius salats, crispetes, patates fregides i snacks.\nPlats precuinats o fregits com pastissets, croquetes, canelons.\nMasses de pizza, brisa i pasta de full.\nXocolates, cremes i margarines.\nÉs fonamental fer atenció a les etiquetes dels productes. Encara que siguin d’origen vegetal, hem de desconfiar quan posa “greixos vegetals”. Només són saludables els que s’anuncien com olis vegetals.\nEncara que siguin d’origen vegetal, hem de desconfiar quan posa “greixos vegetals”\nEfectes sobre la salut dels greixos hidrogenats o greixos trans\nSón els greixos més perjudicials per a la salut. És convenient evitar-los o reduir al màxim el consum.\nAugmenten el risc de patir malalties com:\nCardiovasculars i arteriosclerosi: Eleven els nivells de colesterol nociu i triglicèrids, alhora que disminueixen els de colesterol saludable.\nCàncer: Poden portar a l’organisme a construir hormones i membranes cel·lulars defectuoses.\nCerebrals: Inhibeixen l’acció dels àcids grassos essencials, retardant el creixement i la maduració del cervell.\nMetabòliques i diabetis.


Política de Privacitat | Clínica Dental Peyri\nClínica Dental Peyri > Política de Privacitat\nInformació sobre la titularitat de la pàgina web\nInformació sobre l’enviament de comunicacions comercials\nProtecció de la privacitat de l’usuari\n1. Informació sobre la titularitat de la pàgina web\nLa pàgina web www.clinicadentalpeyri.com (d’ara endavant, el Lloc web) és un domini en internet titularitat de CLINICA DENTAL PEYRI, S.L. (d’ara endavant CLINICA DENTAL PEYRI). Les dades identificatives de CLINICADENTAL PEYRI són:\nAtendrem qualsevol dubte o consulta relacionada amb els termes legals del Lloc web, per a això pots dirigir-te a l’adreça de correu electrònic info@clinicadentalpeyri.com.\n2.Informació sobre el tractament de les dades personals\nLes dades personals que l’usuari proporcioni a CLINICADENTAL PEYRI a través dels diferents formularis existents en el Lloc web seran incorporats a un fitxer el titular del qual i Responsable del Fitxer és CLINICA DENTAL PEYRI, S.L. i que es troba degudament inscrit davant l’Agència Espanyola de Protecció de Dades.\nAquestes dades seran tractats amb la màxima confidencialitat i amb l’única finalitat de gestionar les relacions que establim amb els usuaris a través del Lloc web.\n3.Informació sobre l’enviament de comunicacions comercials\nT’informem que CLINICA DENTAL PEYRI podrà utilitzar les dades personals que ens puguis facilitar per a enviar-te e-mails comercials relacionats amb els serveis que prestem. En tot cas, podràs evitar l’enviament de nous e-mails comercials sol·licitant-lo en l’adreça de correu electrònic info@clinicadentalpeyri.com o mitjançant el link que apareix en el cos de cadascun dels e-mails.\n4.Protecció de la privacitat de l’usuari\nCLINICA DENTAL PEYRI t’informa que ha adoptat mesures de caràcter tècnic i organitzatives exigides per la Llei orgànica de Protecció de Dades per a garantir la seguretat de les teves dades, a fi d’evitar l’alteració, pèrdua, accés o tractament no autoritzats d’aquests.\nLes dades personals facilitades pels usuaris a través del Lloc web no seran cedits a altres entitats o empreses per a ser emprats per a les seves pròpies finalitats. T’informem també que algunes empreses subcontractades per CLINICADENTAL PEYRI podrien tenir accés a les teves dades personals i informació personal, sempre sota l’exclusiu control de CLINICA DENTAL PEYRI, amb l’única finalitat de prestar un servei necessari per al correcte funcionament del Lloc web.\n5. Qualitat de les dades\nL’usuari haurà de garantir, tant enfront de CLINICA DENTAL PEYRI com enfront de tercers, la qualitat de la informació i de les dades personals que proporcioni a través del Lloc web. Això implica que totes les dades personals i informacions facilitats han de ser reals, veraces, actualitzats i pertànyer a l’usuari i no a terceres persones. En el cas que pertanyin a terceres persones, entenem que és mitjançant el seu consentiment i et sol·licitem que el convidis a conèixer els nostres textos legals al més aviat possible.\nL’usuari haurà de notificar a CLINICA DENTAL PEYRIqualsevol modificació que es produeixi en les dades personals facilitades, responent en qualsevol cas de la veracitat i exactitud de les dades subministrades a cada moment.\n6. Drets ARCO\nL’usuari del Lloc web té dret a exercir davant CLINICADENTAL PEYRI els coneguts com a drets ARCO (Accés, Rectificació, Cancel·lació i Oposició).\nEn aquest sentit, l’usuari podrà sol·licitar en qualsevol moment a CLINICA DENTAL PEYRI les dades personals que el concerneixin i que han estat recopilats; rectificar-los; comunicar que ja no desitja que siguin utilitzats per a una finalitat concreta o sol·licitar que siguin suprimits de la base de dades titularitat de CLINICA DENTAL PEYRI.\nPer a exercitar els drets d’accés, rectificació, cancel·lació i oposició prevists en la Llei, l’usuari pot dirigir-se a CLINICADENTAL PEYRI a través del correu electrònic info@clinicadentalpeyri.com o mitjançant escrit dirigit a la direccion que consta en la capçalera de la present Política. La comunicació contindrà les següents dades i documents:\nPetició en què es concreta la sol·licitud (el dret ARCO que es pretén exercitar).\nCLINICA DENTAL PEYRI t’informa que tens instal·lades cookies en els teus sistemes. Les cookies són petits arxius de text que el navegador emmagatzema dins del disc dur del teu ordinador. En accedir a la pàgina Web de CLINICADENTAL PEYRI el servidor podrà reconèixer la cookie i proporcionar informació sobre la teva última visita, millorant o facilitant la teva experiència de navegació. Pots trobar més informació sobre aquest tema a la nostra Política de Cookies.\nLa majoria dels navegadors admeten l’ús de cookies de forma automàtica, però pots configurar el teu navegador per a ser avisat en la pantalla del teu ordinador sobre la recepció de cookies i, d’aquesta forma, impedir la seva instal·lació en el teu disc dur.\n8.Modificacions de la política de privacitat\nCLINICA DENTAL PEYRI es reserva el dret a modificar aquesta Política de Privacitat d’acord amb la legislació aplicable a cada moment. Per això, és recomanable que l’usuari revisi periòdicament aquesta Política de Privacitat amb la finalitat d’estar informat del tractament i la protecció de les dades personals, així com dels drets que li assisteixen.\nPer a obtenir més informació sobre la normativa que protegeix i estableix els teus drets, posem a la teva disposició les lleis en les quals es basa la present Política de privacitat i són rellevants per a tu:\nData d’última actualització: 18 d’abril de 2017


junts BCN ÍNDIA: 2019\nCarta de presentació PWS Vadodara 1\nDes de l'escola PWS Vadodara 1 ens han fet arribar la carta de presentació per l'Escola dels Encants. Moltes gràcies pel vostre esforç!\nUbicació: E103, Vrundalay Heights Sama Chhani Canal Road, New Sama Next to Podar World School Vadodara Gujarat 391740 IN, Canal Rd, Vemali, Vadodara, Gujarat 391740, India\nCarta de presentació Escola Antaviana\nLes classes dels Invents de 3r de l'escola Antaviana ens ha fet arribar la carta de presentació per l'escola Rajkiya Adarsh Jivana i l'Associacio Chetna-Bewar. Moltes gràcies noies i nois, heu fet una carta genial!\nClasse dels Invents 3º A\nClasse dels Invents 3º B\nUbicació: Carrer dels Nou Barris, 0, 08042 Barcelona, España\nCarta de prensentació Escola dels Encants\nDes de l'Escola dels Encants ens han fet arribar amb molta il·lusió la carta de presentació per l'escola Podar World School Vadodara 1. Moltes gràcies nois i noies!\nEtiquetes de comentaris: Barcelona , Català , Junts dibuixem i cantem 2019-20 , Podar World School Vadodara 1\nUbicació: Carrer del Consell de Cent, 566, 08013 Barcelona, España\nLes classes de 3r de l'Escola Llacuna del Poblenou, ens ha fet arribar la carta de presentació per les noies i nois de Podar World School Vadodara 2. Molt bona feina!\n3r A, Classe dels pingüines i pingüins\n3r B, Classe dels cavalls i eugues\nEtiquetes de comentaris: Barcelona , Català , Escola Llacuna del Poblenou , Junts dibuixem i cantem 2019-20 , Podar World School Vadodara 2\nUbicació: Carrer de Pallars, 207, 08005 Barcelona, España\nCarta de presentació Escola Drassanes\nLes noies i nois de l'escola Drassanes ens envien la seva carta de presentació per l'escola Podar World School Vapi Gujrat. De ben segur que a la Índia tenen moltes ganes de rebre-la i conèixer més sobre vosaltres i la vostra escola.\nEl grup de cinquè.\nUbicació: Carrer Nou de Sant Francesc, 11, 08002 Barcelona, España\nAquest curs 2019-20 continuem el projecte Junt/es amb escoles de Barcelona i la Índia. Aquest curs compartirem versions de canços populars els nens i les nenes de:\nPodar World School. Vapi Gujrat\nPodar World School. Vadodara 1\nAssociation Chetna- Beawar- Rajasthan\nPodar World school. Vadodara 2\nGovt. Girls Senior Secondary School Sakatpura-Kota-Rajasthan-India\nIndian Public School, Madhubani, Bihar\nPodar World School. Vadodara 3\nEtiquetes de comentaris: Barcelona , Índia , Junts dibuixem i cantem 2019-20\nEntrega dels llibres a Sakatpura-Kota\nLes Alumnes de l'escola de Sakatpura-Kota, han rebut els llibres del projecte Junt/es. Ens fan arribar una fotografia i ens comuniquen que els agraden molt.\nLlibre Projecte Junts/es Barcelona Índia\nEtiquetes de comentaris: Barcelona , Català , Dibuixa'm un conte 2018-19\nEntrega dels llibres a PWS Ankleshwar\nLes nenes i nens de l'escola Podar World School a Ankleshwar, ja tenen els seus llibres del Projecte Junts/es. Moltes gràcies per la vostra feina i entrega, ara toca gaudir-los!\nPublicat per Mots viatgers a 12:21\nEtiquetes de comentaris: Dibuixa'm un conte 2018-19 , Indi , Índia , Podar World School Ankleshwar , Podar World School Jaipur , Podar World School Nagpur\nEntrega dels llibres a Podar World School Nagpur\nA Nagpur, les noies i nois de l'escola Podar ens fan arribar unes fotografies de l'entrega dels llibres del projecte Junts/es. Moltes gràcies pel vostre esforç i dedicació, heu fet una molt bona feina!\nPublicat per Mots viatgers a 12:17\nEtiquetes de comentaris: Anglès , Dibuixa'm un conte 2018-19 , Indi , Índia , Podar World School Ankleshwar , Podar World School Jaipur , Podar World School Nagpur\nPresentacio del projecte junts a la india\nLes escoles Podar World School de la Índia ens envien el seu vídeo de presentació del projecte. Moltes gràcies per la vostra implicació i participació. Sense vosaltres no hagués estat possible un intercanvi.\nPublicat per Mots viatgers a 11:37\nProjecte Junt/es (Video Fundació Adsis)\nDes de la Fundació Adsis, ens han fet arribar el vídeo del projecte JUNTS/ES, amb imatges i vídeos de l'acte de cloenda a l'auditori AXA.\nEtiquetes de comentaris: Barcelona , Català , Dibuixa'm un conte 2018-19 , Escola Antaviana , Escola dels Encants , Escola Drassanes , Escola Llacuna del Poblenou , Escola Mossèn Jacint Verdaguer , Escola Nabí , Índia\nA l'escola Verdaguer fan un "Rangoli"\nDes de l'escola Jacint Verdaguer ens han fet arribar un vídeo realitzant un "Rangoli". Quina meravella heu fet, moltes felicitats noies i nois!\nEtiquetes de comentaris: Barcelona , Català , Dibuixa'm un conte 2018-19 , Escola Mossèn Jacint Verdaguer\nEtiquetes de comentaris: Barcelona , Català , Dibuixa'm un conte 2018-19 , Escola Antaviana , Escola dels Encants , Escola Drassanes , Escola Llacuna del Poblenou , Escola Mossèn Jacint Verdaguer , Escola Nabí\nFoto de grup Escola Nabí\nDes de l'escola Nabí en fan arribar unes fotografies del resultat del seu taller de Block-printing amb la Deepti. Les samarretes que heu fet són molt autentiques.\nNoies i nois quin goig que feu!\nEtiquetes de comentaris: Barcelona , Català , Dibuixa'm un conte 2018-19 , Escola Nabí , Índia , Podar World School Nagpur\nFesta a l'escola Drassanes\nAquest divendres dia 3 a l'escola Drassanes, l'AMPA ha organitzat una festa per poder gaudir i conèixer una mica més la cultura Índia.\nEtiquetes de comentaris: Barcelona , Català , Dibuixa'm un conte 2018-19 , Escola Drassanes , Rajkiya Balika Uchh Beawar\nDiada de Sant Jordi a l'escola Sakatpura-Kota\nDe l'escola Govs. Girls Senior Kota ens han fet arribar imatges de com han viscut la diada de Sant Jordi a la Índia.\nEtiquetes de comentaris: Barcelona , Dibuixa'm un conte 2018-19 , Escola Antaviana , Govt. Girls Senior Secondary School Sakatpura , Indi , Índia\nGravacions Escola Encants\nLes noies i nois de l'escola dels Encants han pujat a l'aula de música a fer les gravacions. Han incorporant un munt d'instruments, i el més important, s'ho han molt bé!\nGravacions a l'escola Nabí\nLes noies i nois de l'escola Nabí ens han fet arribar les fotografies del procés de gravació. Molt bona feina!\nPublicat per Mots viatgers a 18:30\nEtiquetes de comentaris: Barcelona , Català , Dibuixa'm un conte 2018-19 , Escola Nabí , Podar World School Nagpur\nDes de l’escola Nabí ens han fet arribar les fotografies del taller d’estampació de la Indià, mes conegut com Block Printing. I també van poder fer Skype amb l’escola Podar World School Nagpur. Molt bona feina noies i nois, les samarretes han quedat espectaculars.\nPublicat per Mots viatgers a 7:29\nGravacions Escola Verdaguer\nA l'escola Verdaguer tenien moltes ganes de fer les gravacions dels contes. Tenien molt treballats els contes i com a resultat van fer unes gravacions perfectes! Molt bona feina heu fet noies i nois!\nGravacions a l'escola Llacuna del Poblenou\nDes de l'escola Llacuna del Poblenou, ens volen ensenyar com s'han divertit fent les gravacions i ens fan arribar unes fotografies. Mireu quina traça que tenen!\nPublicat per Mots viatgers a 6:00\nEtiquetes de comentaris: Barcelona , Català , Dibuixa'm un conte 2018-19 , Escola Llacuna del Poblenou , Índia , Podar World School Jaipur\nTaller Escola Antaviana\nEls alumnes de l'escola Antaviana han fet el taller de matemàtiques amb la Deepti, s’ho han passat molt be. També han fet una connexió per Skype amb l'escola Govt. Girls Senior Kota, la trobada a sigut genial i la classe de tercer ens han enviat una carta explicant les seves impressions de l’experiència.\nAquest any, els nens i nenes de 3r. participen al Projecte JUNTS – INDIA. Aquest projecte inclou un treball d’intercanvi cultural fort i enriquidor amb l’escola Govt.Girls Senior Secondary School. Sakatpura-Kota, Rajasthan. Ens hem intercanviat un conte, vam enviar la Llegenda de Sant Jordi i ells ens han enviat Les Noces de Rata. D’aquests contes en farem les il.lustracions. Dins d’aquest marc d’intercanvi, ens ha visitat la Deepti Golani, enllaç entre les escoles d’aquí i d’allà. Primer hem tingut una conversa per Skype amb l’escola de Sakatpura, ens hem fet moltes preguntes. Ha estat un moment molt maco i especial. Després la Deepti ens ha fet uns tallers de matemàtiques vèdiques. Ha estat molt divertit ! Ja tenim ganes d’explicar els trucs i càlculs matemàtics que semblen màgics!\nEns ha encantat i ho hem passat molt bé ! Moltes gràcies Deepti per la teva visita!\nPublicat per Mots viatgers a 7:49\nEtiquetes de comentaris: Barcelona , Dibuixa'm un conte 2018-19 , Escola Antaviana , Govt. Girls Senior Secondary School Sakatpura , Índia\nTreballant en els dibuixos a l'escola PWS Nagpur\nA l'escola Podar World School a Nagpur han estat treballant de valent en els dibuixos dels contes, ens fan arribar unes fotos del procés. Mireu que boniques!\nPublicat per Mots viatgers a 8:24\nEtiquetes de comentaris: Dibuixa'm un conte 2018-19 , Escola Nabí , Índia , Podar World School Nagpur\nTaller de Warli\nEls alumnes de l'escola Mossèn Jacint Verdaguer ens fan arribar les fotos del taller de Warli. El resultat es fantàstic i la prova son els seus dibuixos.\nPublicat per Mots viatgers a 8:14\nA l'escola Mossèn Jacint Verdaguer han après cal·ligrafia amb la Deepti, i els hi agradat molt l’experiència. Us deixem unes fotografies molt boniques del taller.\nEls alumnes de l'escola Drassanes han estat practicant cal·ligrafia i mireu el resultat, ho van fer genial i van aprendre molt.\nPublicat per Mots viatgers a 3:55


Ecofòrum - Ajuntament de Terrassa\nAl setembre de 2003 es va realitzar la primera jornada Ecofòrum que va néixer per a ser un espai comú de debat i d'intercanvi de coneixements tècnic i pràctics sobre diferents aspectes mediambientals, problemes,experiències. Des d'aleshores i amb una periodicitat bianual s'han continuat realitzant aquestes jornades.\nEcofòrum'20: Jornades web sobre Transició Energètica\nEl Servei de Medi Ambient i Sostenibilitat de l'Ajuntament de Terrassa va organitzar la Jornada sobre la transició energética dins del marc de l'ECOFÒRUM 20120, que va tenir lloc els dies 2 i 3 de desembre en sessions web.\nPodeu consultar les ponències presentades a la jornada:\nL'autoconsum d'electricitat fotovoltaica és fàcil i econòmic. Funcionament de les instal·lacions, garanties jurídiques, inversions i estalvis. Marta Garcia, Ecoserveis.\nL'oficina Cecot Renovables d'impuls i assessorament a l'empresa. Josep Casas, Oficina Cecot Renovables.\nSimplificació dels tràmits i de la sol·licitud de bonificacions de fins al 50% del cost de la instal·lació (IBI, IAE, ICIO). Pau Sales, Tècnic de Medi Ambient de l'Ajuntament de Terrassa.\nProjecte de compra conjunta de panells solars «Impuls Solar Vallès». Jordi Regalés, Grup local de Terrassa de Somenergia.\nL'autoconsum de fotovoltaica a l'empresa, avantatges i bonificacions municipals. Dimecres 2 de desembre\nL'autoconsum de fotovoltaica a l'habitatge, avantatges i bonificacions municipals.Dijous 3 de desembre\nEcofòrum 2018: Jornades sobre la nova governança de l'aigua\nEl Servei de Medi Ambient i Sostenibilitat de l'Ajuntament de Terrassa va organitzar la Jornada sobre la nova governança de l'aigua dins del marc del'ECOFÒRUM 2018, que va tenir lloc els dies 10 i 11 d'octubre a la Sala d'Actes del Vapor Universitari de Terrassa.\n"Nova cultura de l'aigua,per què?" Sr. Juan Martínez, professor de la UPC i de la Taula de l'Aigua de Terrassa.\n"La conca, un espai compartit" Sr. Narcís Prat, catedràtic d'Ecologia de la UB.\n"L'aigua i les seves garanties sanitàries" Sra. Irene Corbella, cap de Salut Ambiental de la Subdirecció General de Seguretat Alimentària i Protecció de la Salut del Departament de Salut de la Generalitat de Catalunya.\n"La remunicipalització de l'aigua a Terrassa, com ho hem fet?" Sr. Marc Cadevall, director de l'Àrea de Territori i Sostenibilitat de l'Ajuntament de Terrassa.\n"Presentació de l'Associació de Municipis per l'Aigua Pública" Sr. Eloi Badia, president de l'AMAP.\nEcoforum 2018: La nova governança de l'aigua\nEcoforum 2018: Aportacions a la jornada\nEl Servei de Medi Ambient i Sostenibilitat de l'Ajuntament de Terrassa va organitzar la Jornada sobre la contaminació i qualitat de l'aire i la salut dins del marc del'ECOFÒRUM 2016, que va tenir lloc el dia 20 d'octubre a la Sala d'Actes del Museu Nacional de la Ciència i la Tècnica de Catalunya (Rambla d'Ègara, 270).\nLa qualitat l'aire urbà: On som? Sr. Xavier Querol, professor d'investigació del CSIC a l'IDAEA\nContaminació de l'aire, temps per l'acció. Dr. Jordi Sunyer, invetigador ISGLOBAL del Centre de Recerca en Epidemiologia Ambiental (CREAL)\nRelació entre la contaminació urbana i l'augment de les malalties mentals en nens i adolescents. Sra. Anna Oudin, investigadora i doctora en medicina del treball a la Universitat d'Umea\nQuè podem fer des dels Ajuntaments? . Sr. Marc Armengol, tinent d'alcalde de l'Area de Territori i Sostenibilitat de l'Ajuntament de Terrassa


La Covid-19 arriba a l’agost a 27 municipis lliures del virus i afecta ja 175 poblacions - À Punt\nImatge d'arxiu de la realització d'un PCR / Javier Etxezarreta (Efe)\n11 d'agost 2020 - 20:26\nEl coronavirus continua estenent-se per la Comunitat Valenciana i segons l'última actualització de la Conselleria de Sanitat de Universal i Salut Pública ja són 175 els municipis amb almenys algun cas de Covid-19. Des que va començar l’agost, el virus ha arribat a 27 poblacions que estaven lliures de coronavirus a finals de juliol i la suma de casos en els darrers 14 dies ja fa un total de 2.413 positius.\nTot i l'augment generalitzat, destaca amb molta diferència València i l'àrea metropolitana, on es concentra la majoria de les poblacions amb més de 20 positius. El rànquing dels municipis més afectats l’encapçala la ciutat del Túria, ja que en els últims 14 dies s'hi han detectat 941 positius. Immediatament després està Elx, amb 217 i segueixen Burjassot, amb 72, i Alacant, amb 67.\nCrida especialment l'atenció la concentració de municipis amb Covid-19 al voltant de València. Si agafem les 20 poblacions amb més infeccions de tota la Comunitat Valenciana, trobem que més de la meitat, concretament 11, formen part d'aquesta àrea metropolitana. A més de la capital, a l'Horta destaquen municipis com Burjassot, Mislata, Torrent, Paterna, Manises, Montcada o Xirivella, que tenen entre 20 i 70 positius en cada cas.\nSi ens fixem en l'últim cap de setmana, 116 municipis han sumat casos de coronavirus, i també destaca València, que en té 425, una xifra que quasi multiplica per dos la del passat cap de setmana (217). A més, cinc poblacions han detectat els primers positius entre divendres i dilluns: Titaigües, Algímia d'Alfara, Camporrobles, Caudete de las Fuentes i Vistabella del Maestrat.


El Monestir de Pedralbes dona a conèixer ''La Lluna de Lotus'' d’Otagaki Rengetsu - El Gerió Digital\nL'obra es presenta per primer cop a Europa i estarà disponible fins el 17 d’abril\nDivendres, 28 de gener de 2022 16:45h\nAlgunes de les peces que es poden veure a la mostra © Anna Alcubierre\nEl museu del Monestir de Pedralbes ofereix des del 19 novembre del 2021 fins el 17 d’abril del 2022 l’exposició La Lluna de Lotus. Art i poesia de la monja budista Otagaki Rengetsu (1791-1875). La mostra, que ja es pot veure a Barcelona, arriba per primera vegada a Europa.\nAl Japó, Rengetsu és considerada una de les gran artistes del país i és citada com a exemple a les acadèmies. L’obra apropa l’espectador a la natura i la seva bellesa; senzilla i canviant. La producció artística és, alhora, un reflex de la vida de Rengetsu com a dona, mare i monja budista. L’objectiu de l’exposició és donar a conèixer l’artista i el seu art més enllà de les fronteres nipones.\nL’exposició consta de dues sales on es mostren 74 peces de ceràmica, pintura i poesia de l’artista. La cal·ligrafia és el tret distintiu més característic de Rengetsu. Al Japó l’escriptura és un art fonamental, en què l’artista té un estil propi molt valorat. Les seves poesies van acompanyades de pintures fetes per ella mateixa o bé per altres artistes col·laboradors. Les ceràmiques també van sempre decorades amb poemes i una cal·ligrafia única.\nL’exposició fa un recorregut per la vida de l’artista, les seves inquietuds, anel·ls i desitjos. El seu estil és lleuger i auster, amb un efecte d’inacabat. Tots els elements de la natura, com ara les flors, els arbres, la lluna o els animals són molt presents a les obres. En resum, l’exposició és la mostra d’un folklore oriental que permet conèixer l’artista i una tradició pròpia.\nEl museu també ofereix altres activitats relacionades amb el Japó i el seu art per a aquells interessats sense cap tipus de coneixement previ, en què serà imprescindible demanar cita prèvia. El 20 de febrer, la professora especialitzada en art japonès, Anna Maria Llagostera, impartirà un taller pràctic per a tot aquell que vulgui aprendre la tècnica de dibuix de Rengetsu, el Sumi-E. Els dies 6 i 20 de març es proporciona un taller de cal·ligrafia japonesa de la mà de Maria Eugènia Manrique, gran coneixedora de la pintura i cal·ligrafia oriental. A més, també hi ha activitats de meditació zen, tallers de la cerimònia del te, o altres activitats familiars.\nRengetsu significa “Lluna de Lotus”, considerada una flor preciosa que creix en un ambient brut i es relaciona amb la seva vida. La pèrdua de dos marits i cinc fills va fer que es consagrés al budisme als 33 anys, fent-se monja, dedicant-se al seu ensenyament i difusió. L’art és el mitjà que empra per vincular-se amb Buda i guanyar-se la vida. Rengetsu plasma els sentiments de solitud i serenitat davant el pas del temps, on l’únic que perdura és la natura canviant.\nL’exposició és accessible els diumenges a un preu de 5 euros, mentre que és gratuïta a partir de les tres de la tarda. Amb la mateixa entrada es pot aprofitar per a visitar el recinte del Monestir de Pedralbes, el Claustre i les principals estances.


Una cursa de cinc quilòmetres, novetat a la 6a Vallès Drac Race - Canal Terrassa\nUna cursa de cinc quilòmetres, novetat a la 6a Vallès Drac Race\nEl 16 de febrer arriba una nova edició, la sisena, de la Vallès Drac Race. Per quart any consecutiu el Centre Excursionista de Terrassa organitza aquesta cita de trail running que suma cada cop més adeptes, tant de la ciutat com de fora de la comarca, combinant esport i natura dins el Parc Natural de Sant Llorenç del Munt i l’Obac.\nAquest dimecres s’ha fet la presentació, on s’han donat a conèixer les novetats de la prova. Entre elles, una cursa de cinc quilòmetres per apropar el running de muntanya.\nAquesta darrera compta amb 200 places, que s’han d’afegir al miler que hi haurà disponibles entre la Vallès Drac Trail de 48 quilòmetres, amb les modalitats individual i per equips, la Half Drac Trail de 24 i l’Esquena del Drac d’11. Els més petits, segons l’edat, també podran competir i gaudir de l’entorn amb dues proves que tindran un quilòmetre i mig de recorregut.\nLa 6a Vallès Drac Race s’inclou dins la primera Copa Vallesana de Trail, competició que neix fruit de la unió de quatre entitats vallesanes amb l’objectiu d’aglutinar les curses de trail de la comarca.\nTags: 16 febrerAjuntament TerrassabutlletiCentre Excursionista TerrassaDiputació BarcelonaEduard Peremateutrail-runningVallès Drac Race\nMinyons impulsa una Escola de Castells integradora


Shakira al·lega que no va viure a l'Estat espanyol fins al 2015 i que per tant no ha defraudat Hisenda - À Punt\nShakira al·lega que no va viure a l'Estat espanyol fins al 2015 i que per tant no ha defraudat Hisenda\nLa cantant colombiana només ha detallat compromisos laborals de 2012 a 2014 per a justificar que no va passar més de 183 dies en el país.\nLa cantant Shakira (al fons, tapada) ha eludit aquest dijous a la premsa que l'esperava a les portes del jutjat d'Esplugues,citada com investigada / Enric Fontcuberta (Efe).\n06 de juny 2019 - 16:11\nLa cantant Shakira ha al·legat aquest dijous davant el jutge que la investiga per haver defraudat presumptament 14,5 milions d'euros que en els anys 2012, 2013 i 2014 no residia a l'Estat espanyol i, per tant, no estava obligada a pagar impostos a Hisenda.\nEn una declaració d'una hora i quart, en la qual Shakira només ha contestat les preguntes del seu advocat, José Ángel González Franco, ha donat explicacions detallades per a justificar que va passar menys dels 183 dies, posant l'accent en els concerts o altres esdeveniments en els quals va participar en diferents països.\nL'artista colombiana està investigada per sis presumptes delictes contra la hisenda pública per un suposat frau de més de 14,5 milions en l'IRPF i l'impost de patrimoni, a través de 14 societats de llocs com les illes Caiman, les illes Verges i Panamà, i segons l'entorn de la cantant, ja ha pagat aquests 14,5 milions.


Cremozz Rusalluç | ✿ el blog de nat ✿\n13-12-2011 · by Nat\t· in Aprofitament, Cremes i sopes, Fruites i verdures, Primers plats.\t·\nCorre Nat, abans que se t’oblidi… publica la recepta de la crema que després se te’n va del cap!\nAixò és el que estava pensant just abans de començar aquesta entrada del bloc… Hi ha moltes receptes que no puc publicar-les, són improvisades i, si no tinc temps de fer-ho el mateix dia, ja l’hem fotut!!\nSempre hi ha alguna cosa que no recordo, i si ho publico d’una altra manera a com la vaig fer i no us queda bé? Uiii la bronca que em donaríeu!! 😦\nAixí que si alguna cosa em falla per recordar… un altre dia serà i aquesta recepta no es publica. Tinc un munt de fotos fetes de receptes que no puc publicar snif snif… 😦\nPerò avui no passarà, acabo de sopar just en aquest moment i encara estic assaborint aquesta deliciosa crema que he improvisat avui.\nEl nom… doncs molt senzill: és una abreviatura. Us explico, i ja de pas, us detallo la recepta:\nLa crema està feta amb amanida russa congelada (mig paquet dels grans), un filet de lluç també congelat, tomàquet natural triturat, llet i mozzarella. Com que donar-li el nom de “crema d’amanida russa amb lluç i mozzarella” era un pèl llarg… ho he abreujat tot una miqueta.\nLa recepta… que se m’oblida!!!!\nHe posat tots els ingredients al vas (com sempre a ull), l’he posat 10 minuts, temperatura varoma a v3 perquè es descongeli tot. En acabar i comprovar que tot estigués descongelat, l’he baixat a 100º i l’he posat altres 10 minuts a v3. He esperat una estoneta a que baixés la temperatura i l’he triturat 1 minut a v10. I aquí teniu el resultat… una deliciosa crema servida amb mozzarella pel damunt! A qui li agradi més forteta pot posar-hi sal o una pastilla de brou, a mi m’agrada el menjar suau i, com que també anaven a menjar les petites i ja porta un toc saladet del peix, no he posat res de sal.\nSeguim amb el nom de la crema… Després de diverses combinacions (Crellu mozzall, crusa mozzaluç, crema mozzenruç…) he decidit anomanar-la Cremozz Rusalluç (cremozz rusaluza en castellà). I per res en concret, simplement perquè m’ha fet gràcia aquesta combinació de síl·labes.\nSiiii, ja ho seeee, se me’n va una mica l’olla, però… i lo bé que m’ho he passat buscant el nom, què??? jejeje 😉\nEtiquetes: amanida rusa, crema, lluç, mozzarella\n← Cloïsses cantonals\nFilet de porc en crosta de pasta de full →


gener 12, 2016 – Música a l'Artero\nArxiu diari: gener 12, 2016\nPàgina Principal / 2016 / gener /\nMúsica 6è - Curs 2015-16,Cicle Superior - Curs 2015-16,Curiositats musicals,General - Curs 2015-16 cantant, david bowie, notícies\nDavid Bowie a la pel·lícula “Dins del laberint”\nEsta setmana, els músics estem de dol. Se’ns ha mort un altre gran de la música: David Bowie. Com que avui a 6è A n’hem parlat un poquet d’ell, us faré cinc cèntims d’este cantant.\nDavid Bowie va sorprendre ja de xicotet per tindre un timbre de veu especial. De ben menut va formar part d’una coral, i ja alguns van advertir que tenia molta habilitat amb els instruments i el cant.\nQuan anava a l’escola, es va barallar amb un company i aquest li va fer un cop de puny a David. Va haver d’anar a l’hospital i fins i tot va estar a punt de perdre la visió de l’ull esquerre, però per sort no va ser així.\nAixò sí, li va quedar la pupila dilatada per sempre, la qual cosa fa parèixer que tinga cada ull d’un color diferent.\nTot i este incident, ell i el xiquet amb el què es va barallar van seguir sent amics, fins al punt que el seu company, de gran, li va dissenyar la portada d’un dels seus discs.\nEls colors dels seus ulls han ressaltat encara més la seua imatge, que sempre ha sigut molt impactant.\nVa colaborar amb molts artistes importants. De fet, va escriure una cançó anomenada “Under Pressure” amb el grup Queen. També va fer una cançó amb el cantant dels “Rolling Stones”, Mick Jagger, anomenada “Dancing in the streets”, amb motius benèfics.\nAcí us deixo les dos cançons:\nBowie no només s’ha dedicat a la música, també ha fet carrera al cinema. Ha actuat en diverses pel·lícules, a vegades com a personatge principal i d’altres com a secundari. Una de les pel·lícules més conegudes d’ell és una de l’any 1986 anomenada “Dins del Laberint” (“Labyrinth“), on feia el paper del malvat rei dels goblins que segrestava al germà de la protagonista. En esta pel·lícula també cantava moltes cançons. Ací baix us deixo una cançó de la pel·lícula, es diu “As the world falls down”, i també un directe d’ell, amb la cançó “Heroes“.


Fem Manresa no entén el posicionament en contra la pujada del preu de l’electricitat\nAl Ple de l’Ajuntament de Manresa , la proposició presentada per Fem Manresa en rebuig a la pujada del preu de l’electricitat no es va aprovar, ja que la resta de grups municipals hi van votar en contra. Des de la formació no entenen aquest rebuig frontal a la proposta feta.\nFem Manresa no entén el posicionament en contra la pujada del preu de l’electricitat. Foto: Jordi Preñanosa\nLa proposició, que des de Fem Manresa consideren que era “bastant assumible”, acordava que “no es pot situar el pes de la transició energètica exclusivament sobre la responsabilitat de la ciutadania i assenyalen la necessitat de comptar amb un pla ‘Manresa verda’” -de la mateixa manera que es compta amb un pla de mobilitat o amb un pla d’habitatge- que permeti, entre moltes altres coses, definir un model energètic més just, més social i ecològicament responsable, participat i controlat per la ciutadania.\nEl regidor de Ciutat Verda, Pol Huguet, va argumentar el vot contrari de l’equip de govern reconeixent que “ens preocupa evidentment i volem que es reverteixin els preus de la tarifa elèctrica” i que l’acord principal “el de més trascendència a la ciutat també parla de transició energètica, que sona bé”, però que, més enllà dels Plens, agrairien reunir-se amb les regidores de Fem Manresa per parlar del que s’està planificant i de les actuacions que s’estan fent. Huguet també va afirmar que així “seria més fàcil posar-nos d’acord” i que “el debat l’hem de tenir amb calma amb tots els coneixements i, per tant, mentrestant, votarem que no”.\nPer part de Ciudadanos es va argumentar que, tot i que podien votar a favor d’alguns punts, n’hi havia d’altres amb els que no estaven d’acord i, per tant, hi votaven en contra. El PSC no es va pronunciar, però també hi va votar en contra. Jordi Trapé, regidor de Fem Manresa, va respondre que “esperàvem una altra cosa, almenys una mica més de rebuig a la pujada del preu de l’electricitat”. I, en relació a l’equip de govern, va agrair que, com a mínim, en aquesta ocasió “no es faci una esmena a la totalitat quan no voleu votar a favor, com en altres ocasions, i que voteu en contra”. També va respondre al regidor Huguet que estan disposats a reunir-se per parlar-ne. Per altra banda, des de Fem Manresa també es van mostrar molt crítics amb l’equip de govern per l’esmena de substitució a la totalitat que van fer a la moció presentada d’urgència contra la sentència condemnatòria a Marcel Vivet, coneguda el dia anterior al Ple.\nDes de la formació anticapitalista critiquen, com ja han fet altres vegades, que el govern presenti esmenes a la totalitat de les mocions presentades, ja que desvirtuen per complet el sentit original de les mateixes. En aquesta ocasió, des de Fem Manresa es va demanar, servint-se de l’article 53 (apartat e) del Reglament Orgànic Municipal, que l’esmena de l’equip de govern no s’admetés a tràmit, ja que no estava degudament fonamentada: “no especifica les modificacions, ni dels acords ni dels atesos; no s’entén: aquesta esmena és un nyap”. Des de Fem Manresa, consideren que aquesta modificació és una falta de respecte, tant per les formes, com perquè pretén defugir responsabilitats. Joan Calmet, per part del govern, va dir que si era un nyap “era conseqüència d’un altre nyap”, per presentar-la a darrera hora i no intentar esmenar-la conjuntament abans. Es va optar per la declaració institucional que s’havia fet al Parlament el dia anterior. L’esmena va rebre els vots a favor del govern, els vots contraris de PSC i Cs, i Fem Manresa no va votarla -a efectes pràctics, es considera com una abstenció-.\nA la mateixa intervenció, Jordi Trapé va aprofitar per criticar “la repressió injustificada envers la militància política que també passa a Manresa”, ja que aquell mateix dia una companya d’Arran havia estat citada a declarar al Jutjat número 1 de Manresa, acusada d’una denúncia presentada per Eysa, “la mateixa empresa que va voler estafar a l’Ajuntament amb un ERTO il·legal”. Segons la formació, l’acusació s’ha fet “sense cap mena de prova, ni testimonis, ni imatges: un únic informe dels Mossos d’Esquadra que es basa en una roda de premsa del 2019”. Per aquest motiu, les 3 regidores de Fem Manresa portaven samarretes d’Arran. Pel que fa a la proposició per a la reparació i restitució de la memòria de les acusades de bruixeria, aquesta sí que va prosperar amb el suport de tots els grups. De fet, des de l’equip de govern es va exposar que Fem Manresa “se’ls havia avançat amb la proposta” i que ja estava previst tirar-la endavant.\nArxivat a: ELECTRICITAT FEM MANRESA


Torna la Mobile Week per apropar la tecnologia a la ciutadania de les Corts | Les Corts\nTorna la Mobile Week per apropar la tecnologia a la ciutadania de les Corts\n10/02/2020 - 12:50\nAjuntament. Del 20 de febrer a l’1 de març s’organitzen més de 150 activitats als deu districtes de la ciutat. A les Corts, se'n fan quinze.\nDel 20 de febrer a l’1 de març, la quarta edició de la Mobile Week, amb el lema “Tecnologia per a la ciutadania”, ofereix un espai perquè la ciutadania participi activament en els canvis associats a les noves tecnologies. La programació inclou més de 150 activitats distribuïdes per tota la ciutat.\nL’edició d’enguany oferirà debats i activitats obertes i gratuïtes perquè, mitjançant la reflexió i la participació activa, els veïns i veïnes entenguin millor l’ús de la tecnologia. Les activitats se centraran en tres línies temàtiques:\nRobòtica i intel·ligència artificial: per reflexionar sobre com es combinen la intel·ligència humana i l’artificial.\nDades i ciberseguretat: per debatre sobre l’ús adequat de les dades.\nMobilitat del futur: amb la creació de models més sostenibles.\nEls tallers permetran descobrir hàbits nous per desplaçar-se d’una manera eficient, entendre com es pot evitar l’addicció tecnològica i fer un bon ús de les xarxes socials o conèixer com la intel·ligència artificial pot canviar la nostra vida diària. A més, es proposarà una activitat interactiva per reflexionar sobre el nivell de connectivitat de la ciutadania.\nA les Corts, les activitats es faran a l’Ateneu de Fabricació (c/ Comtes de Bell-lloc 192, 200) i són les següents:\n16.30 h: Què són les fake news?\n17.45 h: Com la desinformació t’afecta al dia a dia\n19 h: 10 coses senzilles que pots fer i que milloraran molt la teva ciberseguretat\n16.30 h: Com està canviant les nostres vides la intel·ligència artificial?\n17.45 h: Tecnologies que ens fan superhumans\n19.30 h: Em puc formar sol? Com auto aprendre a Internet?\n10 h: Prepara’t professionalment per un món de robots\n11.30 h: Tendències al món de la robòtica\n12.45 h: Robots educadors\n16.30 h: Apps imprescindibles per moure’t millor\n17.45 h: Em compro un vehicle elèctric?\n19 h: Com moure’t cuidant el planeta\n11.30 h: Ciberbullying: “tempesta perfecta” pels nostres infants\n12.45 h: Què passa quan accepto una cookie?\n18 h: Masterclass: Com canviarà la meva vida el 5G? Claus per (…)\nLa Mobile Week s’inaugurarà el 20 de febrer a l’Auditori ONCE amb la conferència “Té la tecnologia una discapacitat? Cap a un futur més inclusiu”, de Joan Pahisa, i s’acabarà amb el Family Day, una jornada dedicada a les famílies que tindrà lloc l’1 de març a l’Antiga Fàbrica Estrella Damm.\nEn la quarta edició, la Mobile Week ha ampliat el nombre de seus a Catalunya de 5 a 15 amb l’objectiu d’estendre el debat sobre la revolució digital.


El 155 deixa els consorcis de Barcelona sota el control del Govern central | Catalunya | EL PAÍS Catalunya\nEl 155 deixa els consorcis de Barcelona sota el control del Govern central\nLa Generalitat té més vots en la gestió dels serveis socials o els centres educatius\nBarcelona 28 OCT 2017 - 21:19\tCEST\nLa futura estacin de metro Foc Cisell, al passeig de la Zona Franca. Joan Sánchez\nLa destitució del president de la Generalitat i els seus els consellers prevista pel decret d’aplicació de l’article 155 de la Constitució pot tenir una gran repercussió sobre els quatre grans consorcis mixts en els quals participa amb l’Ajuntament de Barcelona i en els quals l’Executiu català té majoria: Ensenyament, Serveis socials, Habitatge i el Sanitari. Amb un 60% la Generalitat i un 40% l’Ajuntament, la destitució dels consellers posa les presidències d’aquests consorcis en mans dels ministeris corresponents. En els òrgans de govern, els membres de la Generalitat tenen cinc cadires i els de l’Ajuntament, tres. Entre altres qüestions, voten el pressupost.\nA l’Ajuntament, fins a quatre fonts del Govern o properes a l’alcaldia divendres asseguraven que encara no s’ha analitzat l’impacte del 155 sobre el Consistori. Però sí que ho han fet alguns partits polítics de l’oposició, que alerten que la intervenció de la Generalitat pot tenir una gran afectació sobre projectes municipals que han de desenvolupar-se gràcies a convenis o la gestió d’infraestructures. Parlen d’impacte en acords en forma de conveni als quals han arribat en els últims dos anys el Consistori i el Govern (Model, tramvia, metro a la Zona Franca).\nRespecte al finançament, setmanes enrere fonts municipals asseguraven que si la caixa de la Generalitat és intervinguda, l’única repercussió seria que les transferències a l’Ajuntament tindrien un altre origen. Una altra veu de l’oposició es mostra més pessimista i fins i tot es permet dubtar: “Què ens fa pensar que no canviaran els criteris d’assignació de fons?”.\n“Invertirà el ministeri de torn el que va dir la Generalitat que invertiria per fer arribar el metro als barris de la Marina?”, es pregunten en un grup municipal de l’oposició. En aquest cas concret del metro, el conveni va ser un acord de finançament pel qual Barcelona comprava patrimoni a la Generalitat per valor de 40 milions d’euros i el Govern català els destinava a obrir tres estacions.\nEn el projecte del tramvia, l’Ajuntament delegava en l’Autoritat Metropolitana del Transport (ATM) la planificació, ordenació, concessió i execució de la unió dels tramvies per la Diagonal. I alerta, perquè a l’ATM, que decideix qüestions com les tarifes o el finançament, la Generalitat és majoritària. Al Consorci Sagrera Alta Velocitat, també hi participen l’Ajuntament, la Generalitat i el Ministeri de Foment. “I si amb els vots de la participació de la Generalitat els agafa per parar les obres?”, alertava la mateixa font.\nUn altre capítol són organitzacions com el Port, la Fira o la gestió d’institucions culturals com l’Auditori (Ajuntament i Generalitat a parts iguals) o el Palau de la Música, el Liceu o el Macba, en els quals són presents les tres administracions. Si la participació de la Generalitat passa a ser de l’Estat, sumades, els ministeris poden tenir majoria.\nPer exemple, al Port, dels 12 vots del consell d’administració, només un correspon al consistori barceloní. La resta són 3 del Govern central, quatre de la Generalitat i quatre de sindicats, les empreses d’estiba i la Cambra. En el cas de la Fira, la Generalitat té un terç de la participació i la resta correspon a l’Ajuntament i a la Cambra de Comerç.\nEn el cas dels quatre consorcis citats, el d’Ensenyament s’encarrega de la gestió dels centres educatius; el de Serveis Socials de desenvolupar a Barcelona els serveis, establiments i els programes i activitats de prevenció, atenció i promoció social; el d’Habitatge gestiona els serveis relacionats amb l’habitatge assequible a Barcelona, i el Sanitari coordina la planificació de sanitaris dels centres de salut de la ciutat, que pertanyen a diverses empreses i tenen autonomia de gestió.\nLes fonts consultades asseguren que la intervenció de la Generalitat “afectarà la vida diària dels ciutadans de Barcelona”. Tant des del Govern català com des del municipal “es vetlla pels drets de la gent amb polítiques progressistes com la llei de pobresa energètica, les beques menjador, qüestions vinculades a col·lectius com el LGTBI, la promoció de lloguer públic... i ells, el PP, seran superconservadors”.


L'oposició té dubtes sobre l'adjudicació dels pisos de lloguer social - Badaweb Notícies\nL'oposició té dubtes sobre l'adjudicació dels pisos de lloguer social\nPublicada: 22.03.2012Secció: Societat\nEls partits de l'oposició a l'Ajuntament de Badalona tenen dubtes sobre de quina manera s'adjudicaran la quarantena de pisos socials entre els més de mil sol·licitants. PSC i Convergència i Unió volen saber els criteris que es faran servir mentre que Iniciativa Verds Esquerra Unida reclama una comissió dins el Consell Municipal de l'Habitatge. Des del govern, insisteixen que es premiarà l'arrelament. Aquest ha estat un dels temes del Debat a la Plaça de la Vila, emès aquest dimecres per TVB.\nMés de 1.200 persones s'han inscrit per accedir a un dels 43 pisos socials que l'Ajuntament de Badalona posarà en règim de lloguer social. Recordem que aquesta borsa d'habitatge és fruit de l'acord entre el govern municipal i Catalunya Caixa per llogar pisos embargats per aquesta entitat financera. Des del PSC, no comparteixen totalment la satisfacció del govern municipal amb aquesta mesura. El president del grup socialista, Jordi Serra recorda que més de la meitat dels pisos estan ocupats il·legalment i exigeix saber quins requisits es faran servir per donar-los als sol·licitants. En aquesta mateixa línia, Convergència i Unió creu que el més just seria un sorteig. El president del grup municipal nacionalista, Ferran Falcó, té dubtes del procediment que es farà servir arran de la resposta de l'alcalde en el facebook a un veí de Badalona. Iniciativa Verds Esquerra Unida recorda que existeix un Consell Municipal de l'Habitatge que hauria de tractar aquestes problemàtiques. Des del govern municipal, la segona tinent d'alcalde, Maritxu Hervás, assegura que, per donar els pisos, es tindrà en compte l'arrelament a la ciutat i recrimina les crítiques de l'oposició. Per a Hervás, l'acord amb Catalunya Caixa és històric i ajudarà a resoldre l'accés a l'habitatge i les ocupacions il·legals. Entre d'altres requisits, per accedir als pisos socials, cal tenir una renda mínima de 426 euros i tindran preferència els que portin més anys a la ciutat. La incripció ja està tancada.


Education & Coaching Experiences: APRIMAR LES "PRIMES" ÉS UN CLAM\nPel meu hàbit de començar els diaris pel final, degut a que en els diaris esportius hi trobo el bàsquet, i en els diaris generals l'esport i la cultura, avui gairebé se'm passa que El Periódico de Catalunya ha dedicat la secció Tema del dia a una controvèrsia esportiva. El diari barceloní posa de les pàgines 2 a la 4 com l'assumpte de les primes que han pactat els futbolistes i els directius de la Reial Federació Espanyola de Futbol han transcendit força més enllà del que és el món del futbol.\nLa xifra que ha arribat als mitjans de comunicació és de 600.000 € per jugador en cas de guanyar la Copa de Món. De seguida han aparegut multitud de comentaris, amb un to que no m'acaba d'agradar. Crec que el plantejament del tema, bàsicament les crítiques des de diferents sectors de la societat (polítics, sindicats, també esportistes amb menys ingressos) a que els futbolistes cobrin segons quines primes resulta, en un bon grapat de casos, pura demagògia.\nEn defensa pròpia, el portaveu de la RFEF, el Sr. Jorge Carretero, ha assegurat: "El futbol genera una riquesa fantàstica per a Espanya i no es valorarà mai prou. El futbol és l'ONG més gran d'aquest país." Miri, Sr. Carretero, el que vostè diu em sembla una mica massa. Ni estic d'acord amb la demagògia d'alguns polítics i sindicalistes que demanen retallades de sou, ni tampoc puc donar-li la raó a vostè.\nBé, si que estic d'acord en el que futbol genera molta riquesa, això és cert. Però d'aquí a assenyalar que el futbol té aquestes finalitats socials i solidàries... fins aquí podríem arribar. De fet, el Sr. Carretero és hàbil i no menciona pas la Federació o la Selecció. Diu "el futbol", i immediatament el futbol és un patrimoni de tots. La Roja és, com bona operació de màrqueting, de tots, encara que alguns independentistes dirien que això mai a la vida. Ja fa anys que sabem que les federacions funcionen més com empreses que no com paraigües organitzatiu i jurídic dels clubs.\nAnem a analitzar els diferents arguments que han sortit a la llum i que em semblen molt tèrbols i inconsistents.\n1. En època de retallades i d'apretar-se el cinturó, els futbolistes no poden cobrar aquesta quantitat de diners. Qui fa servir aquest argument assenyala que s'hauria de tenir més seny, i no malbaratar els recursos. Just quan fa poques setmanes que s'han donat a conèixer les retallades en els sous del funcionaris, sembla que la gent s'ha apuntat a fer la mateixa lectura que alguns governants: hem de baixar els sous. Fins i tot he llegit que alguns grups parlamentari volen interpel·lar Rodríguez-Zapatero a Les Corts per que prengui mesures!\nPerò el que en hauríem de ser curosos de considerar és que les retallades han estat en el sector públic, i no en el privat. La RFEF és una entitat privada, i ells mateixos argumenten que només el 6% del pressupost va a càrrec de l'Estat, amb la qual cosa no s'estaria pagant aquesta morterada amb diner públic. A més a més, el que trobo greu de tot plegat no és que els futbolistes puguin arribar a cobrar aquestes quantitats, sinó que un govern s'endeuti fins al punt d'haver de treure diners dels sous dels treballadores públics. Això si que em sembla greu de debò.\n2. No poden cobrar això... per xutar una pilota. Aquest és un altre argument que abunda. Es combina amb el primer, que a dia d'avui és circumstancial, fruit de la crisi, i se li dona un aspecte més enllà de la conjuntura econòmica. Aquest seria un argument de sempre, de tota la vida... seria com dir que un grup musical con U2 no cal que posi entrades a 60 o 80 €, que ja tenen molts calers... Però la gent paga això, i fins i tot més a la revenda, per anar-los a veure.\nSi es compara amb altres professions, ser futbolista està excessivament ben pagat, dirien aquestes persones. Bé, el que ens trobem és que aquest deu ser un preu de mercat, doncs també han accedit els directius de la RFEF, que fent números es deuen haver fregat les mans pensant en els ingressos addicionals provinents dels patrocinadors en cas de guanyin el campionat.\n3. Si algú està disposat a pagar-los això, ells haurien de renunciar-hi (en part). Aquest és l'argument més al·lucinant de tots els que he pogut copsar. L'ex-atleta olímpic Abel Antón ho podria haver dit més fort, però no més clar: "Els mateixos futbolistes haurien de dir que volen cobrar menys per ser coherents amb la situació econòmica del país". Tinc la sensació de que s'està dient: si el papa et dona massa setmanada, torna-li alguns euros.\nDit això, l'agradaria enunciar alguns assumptes a resoldre en aquest tema dels esportistes professionals. Crec que aquest debat de les "primes" té, en el seu rerafons, una sèrie de situacions entre injustes i molt confuses.\nEls esportistes que van a la Selecció no cobren un sou\nTrobo injust que Pau Gasol, que guanya pels volts de 16 milions de dòlars l'any només amb la seva fitxa amb els Lakers, vagi a un campionat amb la Selecció Espanyola a l'estiu i no cobri més enllà del que tinguin estipulat per dietes. Tinc entès que les Federacions, en quan a la gestió dels combinats nacionals, no poden posar un sou als esportistes. Enlloc d'això, m'imagino que inflen aquestes dietes i paguen als jugadors per la seva dedicació a la pàtria.\nNo podem deixar de banda que, pel cap baix, un esportista professional que és cridat a la seva selecció es passarà dos mesos entre la preparació del campionat i la competició, si és que arriben fins a la fase final. Crec que hi hauria menys polèmica si es pagués un sou als jugadors de la Selecció, encara que també s'ha de tenir en compte que els ingressos poden anar tant en funció dels resultats, que a les Federacions els costaria assegurar aquest sou.\nSi fos viable, una opció seria tenir un sou per dia treballat (o per dia concentrat, millor dit).\nConfusió de les "primes" a tercers amb les "primes" per objectius\nEls comercials treballen sovint per objectius. Els directors de sucursals de bancs i caixes, també. Els assessors que busquen patrocinadors, pot ser que no vegin cobert ni un euro de les seves despeses si no hi ha cap patrocinador que accedeixi a firmar un contracte. Per què, doncs, un esportista professional al que no se li pagarà en proporció al que cobra en el seu club, s'asseguri una compensació pel seu temps?\nA ningú ens agrada sentir com, en les acaballes de les lligues, hi ha rumors de maletins i "primes" a tercer per assegurar la categoria o condemnar a l'etern rival a l’ostracisme del descens. Crec que estarem d'acord que en aquest casos no convé gens permetre aquest tipus de "primes", les que són a tercers, doncs trenquen amb l'esperit del fair play.\nAra bé, feta la diferència entre "primes" per objectius (com gaudeixen altres professionals) i "primes" que involucren a tercer, que distorsionen la competició, crec que és bo dir cadascú s'arregla casa seva com vol. I si els dirigents de la RFEF han decidit tirar pel dret, és quelcom que recau en ells, i no en d'altres. Ara bé, si haig de posar un però a aquest assumpte és que això s'hagi discutit en la concentració, i que no hagi estat alguna cosa feta amb més temps. Us imagineu que els jugadores fessin vaga en aquesta recta final de la preparació fins que la RFEF no fes cas de les seves exigències?\nPer cert, la "prima" més alta de totes les Seleccions que participen al Mundial és la que han pactat els capitans de la Selecció (Xavi, Puyol, Iker) i els dirigents de la RFEF. Però aquest diners, com bé diu un entrenador ben viu i perspicaç com Victor Muñoz, el 50% aniran a petar a Hisenda. Gràcies Víctor! Menys mal que algú hi posa seny i deixa de banda la demagògia.\nPublicat per Mauro Valenciano Oller a 14:52\nEtiquetes de comentaris: Lligues professionals, Selecció espanyola